RESOLUCIÓN do 29 de novembro de 2011 pola que se publica o Plan de Formación Continua do persoal ao servizo da Administración pública da Comunidade Autónoma de Galicia para o ano 2012.
Escola Galega de Administración Pública — III. Outras disposicións — 02/12/2011

No contexto actual, a formación dos empregados públicos debe converterse no instrumento que permita, adecuándose ao contorno, a mellora da competencia dos servidores públicos co fin de capacitalos para unha xestión eficiente dos recursos públicos sen mingua da calidade dos servizos públicos que se lles prestan aos cidadáns.
O Plan de Formación Continua configúrase como un documento no cal se ordenan en diferentes áreas as necesidades formativas do persoal ao servizo da Administración pública da Comunidade Autónoma de Galicia e eríxese no marco xeral de actuación referido á mellora da cualificación e capacitación profesional.
No deseño do plan realizouse un proceso de detección de necesidades formativas, pedra angular de todo plan de formación que intenta conseguir resultados e eficacia. Neste proceso foron consultadas e participaron as distintas consellerías da Xunta de Galicia, a través da rede de coordinadores de formación, os docentes, así como de expertos de distintos eidos formativos.
O Plan de Formación Continua está destinado aos empregados públicos da Administración da Comunidade Autónoma de Galicia por proceder integramente os fondos das cotizacións destes traballadores. Esta resolución ten carácter informativo e a execución das accións recollidas nela queda condicionada á existencia de crédito orzamentario adecuado e dispoñible e ao que se estipule en cada convocatoria.
As dúas convocatorias previstas, que se corresponderán cos dous semestres do ano, faranse no
Diario Oficial de Galicia
, ao cal teñen acceso todos os empregados públicos da Administración pública da Comunidade Autónoma de Galicia, e a matrícula realizarase a través da páxina web da EGAP (https://egap.xunta.es).
Este plan de formación estrutúrase en accións formativas de carácter xeral e específico, referidas todas elas ás seguintes áreas: dirección e xerencia pública, economía e finanzas, procesos de traballo, normativa e organización autonómica, específicas do sector competencial, idiomas e coñecementos transversais.
As accións formativas de carácter xeral teñen por obxecto ofrecer un currículo básico horizontal que capacite os empregados públicos para realizar funcións e tarefas en calquera posto de traballo ao longo da súa carreira profesional. Correspóndese con funcións, coñecementos e habilidades que son xenéricas e constitúen as bases da organización e o funcionamento da Administración.
Co fin de acadar maior competencia dos empregados públicos no uso das novas tecnoloxías da información e da comunicación, a EGAP continúa coa súa oferta das actividades formativas que compoñen o Plan Formativo Ofimático de Galicia. Os cursos incluídos no Plan Formativo Ofimático de Galicia ofértanse en dúas modalidades: en software propietario (contorno Windows e Office) e en software libre (contorno Linux e OpenOffice). Ademais, saliéntase como novidade que, no ano 2012 se convocarán, en coordinación coa Secretaría Xeral de Modernización e Innovación Tecnolóxica, probas libres que permitirán obter unha acreditación en competencias dixitais.
As accións formativas específicas comprenden o conxunto de actividades formativas cuxo obxectivo está directamente relacionado coa adaptación permanente ao posto de traballo que se desempeña e que inclúen contidos basicamente sectoriais que afectan competencias específicas.
As accións formativas do Plan de Formación 2012 responden a diferentes contornos de aprendizaxe, metodoloxía e condicións de participación.
A Escola Galega de Administración Pública continúa coa súa aposta polas accións formativas na modalidade de teleformación a través da implantación dun proxecto pedagóxico que ordenou os procesos de aprendizaxe nun estándar común. Esta modalidade formativa permite achegar a formación a aqueles empregados públicos que por barreiras xeográficas ou dificultades de conciliación non poden optar á modalidade presencial da formación.
Nas accións formativas de carácter presencial continúase co deseño de actividades que permitan a aplicación de coñecementos, así como a verificación dos coñecementos adquiridos. Esta configuración da accción fomativa na modalidade presencial incorporará á bagaxe dos discentes os coñecementos e habilidades que demanden en cada un dos postos de traballo en que desenvolvan a súa carreira administrativa e permitirá unha axeitada competencia profesional.
Quedan excluídas desta resolución as actividades derivadas de cursos selectivos, os cursos superiores, as actuacións en colaboración e as xornadas, conferencias e seminarios, as actividades doutras administracións públicas e as actividades de formación do persoal docente da Consellería de Educación, do persoal da Administración de xustiza e do persoal sanitario, que terán as súas propias convocatorias de acordo coa aprobación dos seus plans ou os convenios que se asinen durante o ano 2012.
As distintas accións formativas contidas neste plan contribuirán á mellora da calidade dos servizos públicos que se prestan aos cidadáns e aumentarán a capacitación profesional dos empregados públicos, promovendo o seu desenvolvemento persoal e facilitando a súa mobilidade e promoción profesional.
Este plan de formación continua foi aprobado polo Consello Reitor deste organismo autónomo en sesión do día 28 de novembro de 2011.
De acordo co exposto, publícase como anexo a esta resolución o Plan de Formación Continua do persoal ao servizo da Administración pública da Comunidade Autónoma de Galicia.
Santiago de Compostela, 29 de novembro de 2011.